Broj: 711-I-2348-M-442/22-02-19

Zagreb, 15. studenog 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu:, Nataše Novaković kao predsjednice Povjerenstva za odlučivanje o sukobu interesa te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Ante Čobrnića, općinskog načelnika Općine Tučepi, za davanjem mišljenja Povjerenstva**, na 194. sjednici održanoj dana 15. studenog 2022.g., daje sljedeće

**MIŠLJENJE**

**Sukladno odredbama ZSSI-a nema zapreke da Općina Tučepi sklopi ugovor o djelu s bivšim zamjenikom općinskog načelnika Općine Tučepi kao fizičkom osobom, dok bi se, u slučaju ako bi se radilo o poslovnim odnosima Općine Tučepi s poslovnim subjektom u kojem bi zamjenik općinskog načelnika imao 5% ili više udjela u vlasništvu, tijekom razdoblja od 12 mjeseci nakon prestanka obnašanja navedene dužnosti primjenjivala zabrana propisana odredbom članka 20. ZSSI-a u svezi s člankom 22. ZSSI-a.**

Obrazloženje

Zahtjev za mišljenjem podnio je obveznik Ante Čobrnić, općinski načelnik Općine Tučepi. U Povjerenstvu zahtjev je zaprimljen 11. studenog 2022.g. pod poslovnim brojem 711-U-8796-M-442/22-01-4, povodom kojeg se vodi predmet broj M-442/22.

 Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona. Uvidom u Registar obveznika, Povjerenstvo je utvrdilo da je Ante Čobrnić bio općinski načelnik Općine Tučepi u mandatu 2013.-2017.g. te u mandatu 2017.g.-2021.g, kao i da navedenu dužnost ponovno obnaša od 08. lipnja 2021.g. Slijedom navedenog, obveznik Ante Čobrnić, dužan je postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu postavlja upit može li Općina Tučepi temeljem ugovora o djelu ostvariti poslovnu suradnju s bivšim zamjenikom općinskog načelnika, odnosno postoji li zakonski rok u kojem se takvi ugovori ne mogu sklapati ili neke druge zapreke navedenoj poslovnoj suradnji.

Člankom 20. stavkom 1. ZSSI-a propisano je da poslovni subjekt u kojem obveznik ima 5 % ili više udjela u vlasništvu ne može stupiti u poslovni odnos s tijelom javne vlasti u kojem obveznik obnaša dužnost, niti smije biti član zajednice ponuditelja ili podisporučitelj u tom poslovnom odnosu.

Stavkom 4. istoga članka ZSSI-a propisano je da su pravni poslovi odnosno pravni akti koji su sklopljeni odnosno doneseni protivno odredbama stavaka 1. i 2.toga članka ništetni te da će Povjerenstvo, bez odgađanja, dostaviti predmet nadležnom državnom odvjetništvu na daljnje postupanje radi utvrđenja ništetnosti pravnog posla odnosno pravnog akta.

Člankom 22. stavkom 1. ZSSI-a propisano je da obveze koje za obveznika proizlaze iz članka 20. toga Zakona počinju na dan stupanja na dužnost i traju 12 mjeseci od dana prestanka obnašanja dužnosti.

Člankom 23. stavkom 1. ZSSI-a propisano je da obveznici ne smiju prihvatiti imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, a nije drukčije propisano posebnim zakonom. Navedeno ograničenje primjenjuje se 18 mjeseci nakon prestanka obavljanja dužnosti.

Stavkom 2. istoga članka ZSSI-a propisano je da obveznici koji prema posebnim zakonima uživaju pravo na naknadu plaće nakon prestanka dužnosti ne smiju stupiti u radni odnos u pravnoj osobi ako je ista bila u poslovnom odnosu s tijelom javne vlasti u kojem je obveznik obnašao dužnost, ako prema posebnom zakonu, na temelju prethodno sklopljenog sporazuma odnosno ugovora s bivšim poslodavcem, imaju pravo povratka na isto ili odgovarajuće radno mjesto.

Povjerenstvo ističe kako nema zapreke da Općina Tučepi sklopi ugovor o djelu s bivšim zamjenikom općinskog načelnika nakon prestanka obnašanja dužnosti, budući da se na obveznika, u konkretnom slučaju povodom poslovnog angažiranja ili eventualnog zapošljavanja u tijelu javne vlasti tijelu u kojem je obnašao dužnost, ne primjenjuju odredbe članka 23. ZSSI-a.

Isto tako, u ovoj situaciji nisu primjenjive niti odredbe članka 20. i 22. ZSSI-a, budući da se navedeni ugovor sklapa s obveznikom kao fizičkom osobom.

Međutim, ukoliko bi Općina Tučepi stupala u poslovni odnos s poslovnim subjektom u kojem bivši zamjenik općinskog načelnika ima 5% ili više udjela u vlasništvu, primjenjivala bi se odredba članka 20. ZSSI-a u svezi s člankom 22. ZSSI-a, odnosno takvi poslovni odnosi bili bi zabranjeni tijekom razdoblja od 12 mjeseci nakon prestanka obnašanja dužnosti.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Ante Čobrnić, elektroničkom dostavom
2. Objava na internetskoj stranici Povjerenstva
3. Pismohrana